CELEX: 32012D0063
Language: el
Date: 2011-10-31 00:00:00
Title: 2012/63/ΕΕ: Απόφαση της Επιτροπής της 31ης Οκτωβρίου 2011 — Κρατική ενίσχυση SA. 30931 — 11/C — Ρουμανία — Καθεστώς ενισχύσεων για την ανάπτυξη της υποδομής των αεροπορικών μεταφορών [κοινοποιηθείσα υπό τον αριθμό Ε(2011) 7863]  Κείμενο που παρουσιάζει ενδιαφέρον για τον ΕΟΧ

2.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 30/21
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 31ης Οκτωβρίου 2011
   Κρατική ενίσχυση SA. 30931 — 11/C — Ρουμανία
   Καθεστώς ενισχύσεων για την ανάπτυξη της υποδομής των αεροπορικών μεταφορών
   [κοινοποιηθείσα υπό τον αριθμό Ε(2011) 7863]
   (Το κείμενο στη ρουμανική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2012/63/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με ηλεκτρονική κοινοποίηση στις 17 Μαΐου 2010, οι ρουμανικές αρχές κοινοποίησαν στην Επιτροπή, σύμφωνα με το άρθρο 108 παράγραφος 3 της Συνθήκης για τη λειτουργία της Ευρωπαϊκής Ένωσης (εφεξής η «ΣΛΕΕ»), καθεστώς ενισχύσεων που προβλέπει δημόσια στήριξη υπέρ των μικρών περιφερειακών αερολιμένων. Η υπόθεση καταχωρίσθηκε με αριθμό N 185/10.
            
         
               (2)
            
            
               Η Επιτροπή ζήτησε συμπληρωματικές πληροφορίες στις 23 Ιουνίου 2010, στις 7 Οκτωβρίου 2010, στις 3 Δεκεμβρίου 2010 και στις 17 Μαρτίου 2011. Οι ρουμανικές αρχές χορήγησαν τις ζητηθείσες πληροφορίες στις 22 Ιουλίου 2010, στις 27 Οκτωβρίου 2010, στις 20 Ιανουαρίου 2011 και στις 5 Απριλίου 2011.
            
         
               (3)
            
            
               Στις 15 Σεπτεμβρίου 2010 οι ρουμανικές αρχές πληροφόρησαν την Επιτροπή για ορισμένες αλλαγές στο κοινοποιηθέν καθεστώς, ιδίως όσον αφορά τον αριθμό των δικαιούχων.
            
         
               (4)
            
            
               Με επιστολή της 24ης Μαΐου 2011, η Επιτροπή ενημέρωσε τις ρουμανικές αρχές για την απόφασή της να κινήσει την επίσημη διαδικασία έρευνας του άρθρου 108 παράγραφος 2 της ΣΛΕΕ όσον αφορά την κοινοποιηθείσα ενίσχυση και άλλα μέτρα υπέρ αερολιμένων (εφεξής «η απόφαση κίνησης της διαδικασίας») (1). Στη συνέχεια, στις 23 Ιουνίου 2011, η Επιτροπή εξέδωσε διορθωτικό αυτής της απόφασης.
            
         
               (5)
            
            
               Η απόφαση κίνησης της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2). Η Επιτροπή κάλεσε τους ενδιαφερομένους να υποβάλουν τις παρατηρήσεις τους.
            
         
               (6)
            
            
               Με επιστολές της 27ης Ιουνίου 2011, της 5ης Ιουλίου 2011 και της 19ης Αυγούστου 2011, η Ρουμανία υπέβαλε τις παρατηρήσεις της όσον αφορά την απόφαση κίνησης της διαδικασίας.
            
         
               (7)
            
            
               Η Επιτροπή έλαβε παρατηρήσεις από τρία ενδιαφερόμενα μέρη, και συγκεκριμένα από την Carpatair (αεροπορική εταιρεία που λειτουργεί στον αερολιμένα της Τιμισοάρα), από τον αερολιμένα Cluj-Napoca και από τη Ρουμανική Ένωση Αερολιμένων. Οι παρατηρήσεις των ενδιαφερόμενων μερών αφορούσαν τόσο το κοινοποιηθέν καθεστώς όσο και τη συμπληρωματική δημόσια χρηματοδότηση που χορηγήθηκε στους αερολιμένες μετά την ένταξη της Ρουμανίας στην ΕΕ με σκοπό την κάλυψη των ζημιών εκμετάλλευσης.
            
         
               (8)
            
            
               Με επιστολές της 16ης Σεπτεμβρίου 2011, η Επιτροπή διαβίβασε τις παρατηρήσεις των ενδιαφερόμενων μερών στη Ρουμανία.
            
         2.   ΠΕΡΙΓΡΑΦΗ ΤΗΣ ΚΟΙΝΟΠΟΙΗΘΕΙΣΑΣ ΕΝΙΣΧΥΣΗΣ
   
   
               (9)
            
            
               Το κοινοποιηθέν μέτρο αφορά τη δημόσια χρηματοδότηση επενδύσεων στις υποδομές μικρών περιφερειακών αερολιμένων.
            
         
               (10)
            
            
               Στόχος του κοινοποιηθέντος μέτρου είναι να συμβάλει στην τήρηση των προτύπων ασφαλείας των πτήσεων στους ρουμανικούς περιφερειακούς αερολιμένες, στην ανάπτυξη ασφαλούς και βιώσιμης υποδομής αεροπορικών μεταφορών, καθώς και στη βελτίωση της δυνατότητας πρόσβασης και της περιφερειακής ανάπτυξης.
            
         
               (11)
            
            
               Κατά το στάδιο της προκαταρκτικής εξέτασης, οι ρουμανικές αρχές κατέστησαν σαφές ότι οι περιφερειακοί αερολιμένες της χώρας είναι εν γένει ζημιογόνοι και ότι οι ζημίες εκμετάλλευσης καλύπτονται από το κράτος σε ετήσια βάση. Οι ρουμανικές αρχές διαβίβασαν στην Επιτροπή αναλυτικό κατάλογο της δημόσιας χρηματοδότησης που χορηγήθηκε στους αερολιμένες της κατηγορίας Δ μετά την ένταξη της Ρουμανίας στην ΕΕ.
            
         
               (12)
            
            
               Οι ρουμανικές αρχές υποστηρίζουν ότι οι επιδοτήσεις που χορηγούνται ετησίως στους αερολιμένες προσεγγίζουν, κατά μεγάλο μέρος, το ποσό της ενίσχυσης που απαλλάσσεται από την υποχρέωση κοινοποίησης δυνάμει της απόφασης 2005/842/ΕΚ της Επιτροπής, της 28ης Νοεμβρίου 2005, για την εφαρμογή του άρθρου 86 παράγραφος 2 της συνθήκης ΕΚ (νυν άρθρο 106 παράγραφος 2 της ΣΛΕΕ) στις κρατικές ενισχύσεις υπό μορφή αντιστάθμισης για την παροχή δημόσιας υπηρεσίας που χορηγούνται σε ορισμένες επιχειρήσεις επιφορτισμένες με τη διαχείριση υπηρεσιών γενικού οικονομικού συμφέροντος (3) (εφεξής «απόφαση ΥΓΟΣ»).
            
         
               (13)
            
            
               Μοναδική εξαίρεση αποτελεί η δημόσια χρηματοδότηση που χορηγήθηκε στον αερολιμένα της Τιμισοάρα που, σύμφωνα με τις ρουμανικές αρχές, δεν συνιστά ενίσχυση εφόσον το μέτρο πληροί το κριτήριο του επενδυτή της οικονομίας της αγοράς. Η δημόσια χρηματοδότηση του αερολιμένα της Τιμισοάρα εξετάζεται χωριστά από την Επιτροπή.
            
         3.   ΑΠΟΣΥΡΣΗ ΤΗΣ ΚΟΙΝΟΠΟΙΗΣΗΣ
   
   
               (14)
            
            
               Με επιστολή της 25ης Ιουλίου 2011, οι ρουμανικές αρχές απέσυραν την κοινοποίησή τους υπ’ αριθ. SA. 30931 όσον αφορά το χρηματοδοτικό καθεστώς για επενδύσεις στην υποδομή μικρών περιφερειακών ρουμανικών αερολιμένων. Οι ρουμανικές αρχές έχουν αναγγείλει την πρόθεσή τους να χρηματοδοτήσουν αυτούς τους αερολιμένες σύμφωνα με τις διατάξεις των κοινοτικών κατευθύνσεων για τη χρηματοδότηση των αερολιμένων και τις κρατικές ενισχύσεις σε αεροπορικές εταιρείες για την έναρξη νέων γραμμών με αναχώρηση από περιφερειακούς αερολιμένες (4) (εφεξής «κατευθυντήριες γραμμές για τις αερομεταφορές») και την απόφαση ΥΓΟΣ.
            
         
               (15)
            
            
               Οι κατευθυντήριες γραμμές για τις αερομεταφορές αναγνωρίζουν ότι ορισμένες δραστηριότητες που διεξάγονται από τους αερολιμένες, και σε εξαιρετικές περιπτώσεις ακόμα και η συνολική διαχείριση ενός αερολιμένα, δύνανται να συνιστούν υπηρεσίες γενικού οικονομικού συμφέροντος (εφεξής «ΥΓΟΣ»). Σε αυτές τις περιπτώσεις, η δημόσια αρχή επιβάλλει στον φορέα εκμετάλλευσης του αερολιμένα ορισμένες υποχρεώσεις παροχής δημόσιας υπηρεσίας και αυτός δύναται να αποζημιωθεί για το συμπληρωματικό κόστος που προκύπτει από την εκπλήρωση αυτών των υποχρεώσεων.
            
         
               (16)
            
            
               Η απόφαση ΥΓΟΣ εφαρμόζεται σε αντισταθμίσεις δημόσιας υπηρεσίας που χορηγούνται σε επιχειρήσεις με μέσο ετήσιο κύκλο εργασιών προ φόρων, περιλαμβανομένων όλων των δραστηριοτήτων, κατώτερου των 100 εκατ. ευρώ κατά τα δύο οικονομικά έτη που προηγούνται εκείνου της ανάθεσης της υπηρεσίας γενικού οικονομικού συμφέροντος, οι οποίες λαμβάνουν ετήσια αντιστάθμιση, για την εν λόγω υπηρεσία, κατώτερη των 30 εκατ. ευρώ, καθώς και της αντιστάθμισης δημόσιας υπηρεσίας για αερολιμένες στους οποίους η μέση ετήσια επιβατική κίνηση δεν υπερβαίνει το ένα εκατομμύριο επιβατών κατά τα δύο οικονομικά έτη που προηγούνται εκείνου της ανάθεσης της υπηρεσίας γενικού οικονομικού συμφέροντος. Όταν πληρούνται οι προϋποθέσεις που ορίζονται στην απόφαση ΥΓΟΣ, οι αντισταθμίσεις δημόσιας υπηρεσίας είναι συμβιβάσιμες με την εσωτερική αγορά και εξαιρούνται της υποχρέωσης υποβολής κοινοποίησης που προβλέπεται στο άρθρο 108 παράγραφος 3 της ΣΛΕΕ.
            
         
               (17)
            
            
               Σύμφωνα με το άρθρο 8 του κανονισμού (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 (νυν άρθρου 88) της συνθήκης ΕΚ (5), το οικείο κράτος μέλος μπορεί να αποσύρει την κοινοποίηση σε εύθετο χρόνο, προτού η Επιτροπή λάβει απόφαση σχετικά με την ενίσχυση. Σύμφωνα με το άρθρο 8 παράγραφος 2 του ίδιου κανονισμού, στις περιπτώσεις που η Επιτροπή έχει κινήσει την επίσημη διαδικασία έρευνας, η Επιτροπή περατώνει τη διαδικασία αυτή.
            
         
               (18)
            
            
               Δεδομένου ότι η Ρουμανία απέσυρε την κοινοποίηση της και θα χρηματοδοτήσει τους περιφερειακούς αερολιμένες σε πλήρη συμμόρφωση με τις διατάξεις των κατευθυντήριων γραμμών για την αεροπορία και την απόφαση ΥΓΟΣ, η Επιτροπή αποφάσισε να περατώσει την επίσημη διαδικασία έρευνας του άρθρου 108 παράγραφος 2 της ΣΛΕΕ όσον αφορά το κοινοποιηθέν μέτρο.
            
         
               (19)
            
            
               Η παρούσα απόφαση δεν θίγει τα άλλα μέτρα που αποτελούν αντικείμενο της απόφασης κίνησης της διαδικασίας. Ως εκ τούτου, η επίσημη έρευνα που αφορά αυτά τα μέτρα είναι ακόμα σε εξέλιξη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Επιτροπή αποφάσισε να περατώσει εν μέρει την επίσημη διαδικασία έρευνας του άρθρου 108 παράγραφος 2 της ΣΛΕΕ όσον αφορά το κοινοποιηθέν καθεστώς δημόσιας χρηματοδότησης για την ενίσχυση των βελτιώσεων της υποδομής μικρών περιφερειακών αερολιμένων, εφόσον η Ρουμανία απέσυρε την κοινοποίηση της σχετικά με το εν λόγω έργο.
   Άρθρο 2
   Η παρούσα απόφαση απευθύνεται στη Ρουμανία.
   
      Βρυξέλλες, 31 Οκτωβρίου 2011.
      
         
            Για την Επιτροπή
         
         Joaquín ALMUNIA
         
            Αντιπρόεδρος
         
      
   
   
      (1)  Η επίσημη διαδικασία έρευνας αφορά τόσο το κοινοποιηθέν καθεστώς δημόσιας χρηματοδότησης για ενίσχυση της ανάπτυξης της αερολιμενικής υποδομής σε μικρούς περιφερειακούς αερολιμένες, όσο και τη δημόσια χρηματοδότηση που χορηγείται σε ορισμένους αερολιμένες για την κάλυψη των ζημιών εκμετάλλευσης.
   
      (2)  ΕΕ C 207 της 13.7.2011, σ. 3.
   
      (3)  ΕΕ L 312 της 29.11.2005, σ. 67.
   
      (4)  ΕΕ C 312 της 9.12.2005, σ. 1.
   
      (5)  ΕΕ L 83 της 27.3.1999, σ. 1.